
"Csak úgy csinál" magyar alternatív dalszövegek stilisztikai-poétikai vizsgálata

A dolgozatban bemutatott kutatás elméleti keretét és módszertanát tekintve nyelvtudományi, azon belül funkcionális kognitív stilisztikai alapozottságú (vö. pl. Langacker 1987, Tolcsvai Nagy 1996), lírapoétikai vonatkozásai révén azonban interdiszciplináris jellegű. A vizsgálat fő célja annak feltárása, hogy a dalszövegekben hogyan jelennek meg a líraiság általános jellemzői a stílus szociokulturális rétegzettségében, a személyjelölő konstrukciókban, az aposztroféban, az önmegszólításban. A korpuszt magyar nyelvű, az alternatív zenei szcénához sorolt dalszövegek alkotják (pl. Európa Kiadó, Kispál és a Borz, Hiperkarma).
A dolgozat kifejtő része két, témáját tekintve egységes, egymást kiegészítő, de módszertani szempontból eltérő jellegű kutatás összegzéséből épül fel. Elsőként egy kérdőíves vizsgálat eredményeit értékeltem, mellyel a dalszövegek részleges elemzését is elvégeztem a kitöltők stílustulajdonítására, népi kategorizációira támaszkodva. A második egységben részletesebb dalszövegelemzéseket készítettem, támaszkodva a friss szakirodalomra (l. pl. Tátrai 2018, Ballagó 2021), a bevont tudományterületek fogalomkészletére és módszertanára, valamint a saját elemzői intuíciómra is. A dolgozattal célom volt a dalszövegek vizsgálatainak eddigi eredményeihez, valamint a közelmúlt és a jelen populáris kultúrájának leírásához hozzájárulni. A személyjelölések és az aposztrofikus diskurzusok konstruálásának vizsgálata új adatokat és elemzési eredményeket hozott, emellett egyéb megformáltságbeli jellemzők elemzése is hozzájárult annak feltárásához, hogy miként funkcionál a stílus ezekben a dalszövegekben. A kérdőíves kutatás része volt egy anyanyelv-pedagógiai attitűdfelmérés is, ennek eredményei szintén felhasználhatóak egy erről a kérdésről folytatott jövőbeli szakmai diskurzusban.

